অন্য কিছু গবেষণায় বিজ্ঞানীরা পোষকদের আচরণ নিয়ন্ত্রণ করার জন্য পরজীবীদের যে জিন দায়ী সেগুলোকে সনাক্ত করতে পেরেছেন। তবে এরকম গবেষণায় সাফল্য হাতে গোনা যায়। যেমন ব্যাকুলো ভাইরাসদের কথা বলা যাক। ব্যাকুলো ভাইরাসরা সাধারণত কীটপতঙ্গদের আক্রমণ করে। এসব পোকার মধ্যে আছে বিভিন্ন মথ ও প্রজাপতির শুঁয়োপোকা। ব্যাকুলো ভাইরাস এর পোষককে সংক্রমিত করে আরো নতুন ব্যাকুলো ভাইরাস তৈরি করে। বাহির থেকে শুঁয়োপোকাদের স্বাভাবিকই মনে হয়। আক্রান্ত শুঁয়োপোকারা আগের মতোই পাতা খেয়ে যায়। তবে যে খাবার খায় তা দিয়ে শুঁয়োপোকার দেহের কোন বৃদ্ধি হয় না। বরং তা থেকে তৈরি হয় আরো নতুন ব্যাকুলো ভাইরাস।